’डुग्गर दा लोक जीवन’ च जेह्ड़े लेख रक्खे गे न उन्दे चा पैह्ले दा सरबन्ध डुग्गर इलाके दे ‘जम्मू’ नां आले नग्गरै ते इत्थूं दे जन-जीवन कन्नै ऐ। जम्मू नग्गर जदूं इक मारू कंढी खुआंदा हा तां इत्थूं दा जीवन बड़ा कठन हा। लोक पीने आस्तै पानी तवी लैन जन्दे हे ते कच्चे घर कीठे लिम्बने-पोचने लेई मिट्टी लैन रिहाड़ी जन्दे हे। दूए लेखै च डुग्गर दे ‘पर्व-तिहारें’ दा तफसीली ब्यौरा ऐ। हर थाह्रै दे अपने पर्व-तिहार होंदे न ते उनेंगी मनाने दा तौर-तरीका बी अपना-अपना होंदा ऐ। त्रीए लेखै दा सरबन्ध डुग्गर दे ‘नारी वर्ग’ आसेआ कीते जाने आले दान बशेश-’बेआ’ कन्ने ऐ। डुग्गर दे बालड़े ञ्याणें दियां खेड्डां, उन्दे लेई गाए जाने आले गीत (लोरियां) ते उन्दे आसेआ गंढे-त्रुप्पे ते गाए जाने आले गीतें दा उल्लेख चौथे लेखै च कीता गेआ ऐ। गलांदे न ‘मन भाना खाओ ते जग भाना लाओ’। हर थाह्रै दे बसनीक अपनी रुचि मताबक मौसमै अनुसार अन्न-पकवान बनाइयै खन्दे न। डोगरे पकवानें दी अपनी बशेशता ऐ। इस पुस्तक दा पंजमां लेख ‘डोगरी पकवानें’ कन्ने बाक्फी करांदा ऐ।